એ સૂચીમાં ચોથું નામ સોસ્નોવિકની ફેરમ એજી કંપનીના જર્મન ચેરમેનનું હતું. ઓસ્કર આ કંપનીમાંથી લોખંડ ખરીદતો હતો. ગેસ્ટાપોની મર્સીડીઝ ઓસ્કરને પકડીને પોમોર્સ્કા સ્ટ્રીટ તરફ જઈ રહી હતી, ત્યારે એ નામોને કારણે ઓસ્કર નિશ્ચિંત હતો. એ નામોને કારણે જ તેને એટલી ધરપત હતી, કે આ તંત્રની અંદર સાવ એમ જ, કોઈ અતા-પતા વગર એ ખોવાઈ નહીં જ જાય! સાયમક સ્પાઇરાની સૂચીના આધારે પકડવામાં આવેલા એક હજાર વસાહતીઓ જેટલો એ નિઃસહાય ન હતો; કે પછી એ વસાહતીઓની માફક, નાતાલની ઠંડીમાં ખુલા આકાશ નીચે પ્રોકોસીમ સ્ટેશને ઊભેલા જાનવરોના ડબ્બાઓ સુધી એણે કુચ પણ નહોતી કરવાની! કેટલાંક મોટાં માથાંઓ સાથે ઓસ્કારને સારી એવી ઓળખાણ હતી.